**Poročanje ob koncu izmenjave – Umea, Švedska**

To je bilo že moje drugo leto, ki sem ga preživela na Švedskem (velika zahvala našemu koordinatorju Borutu!) in moram reči, da je bilo to zelo dobro leto. Kar se tiče univerze in predavanj, je vse res kvalitetno, poskrbljeno za študente, neverjetno urejena in sproščujoča univerza, zelo prostorna in kjer se vedno nekaj dogaja. Profesorji so zelo v redu, odprti in imajo sproščen odnos do študentov. Izpiti so večinoma v obliki seminarskih nalog in pa po dogovoru s profesorji, tako da je vsak strah odveč. Predavanja so vsa v angleščini, saj je veliko tujih študentov, tako da strahu s švedščino ni treba imeti ☺. Fakulteta prav tako organizira predmet, kjer imate možnost, da se naučite švedsko, in moram reči da je zelo kvaliteten, saj meni po enem letu ne dela več težav. Delo in študij potekata v obliki predavanj in pa samostojno, v obliki seminarjev, timskega dela, kjer je treba predelati članke in pa odgovoriti na vprašanja ali pa najti temo po lastnem interesu in jo raziskati in nato deliti svoje mnenje in ugotovitve s sošolci. Prav tako so predavanja za posamezni predmet večinoma okoli 3 ure na teden, tako da imate malo več prostega časa kot pri nas. Vlada res sproščeno vzdušje, prav tako so vedno na voljo za pomoč in informacije in sama fakulteta je zelo dobro založena z raznimi gradivi in knjigami, ki so lahko dostopne.

Kar zadeva življenjske stroške, so večji kot pri nas. Lansko leto sem živela v študentskem domu, letos pa v privatnem stanovanju, ki je občutno večje in pa cenejše! Zato priporočam, da tisti, ki se odpravljate na izmenjavo, malo povprašate študente, ki so že bili, saj lahko tako dobite precej cenejšo in boljšo namestitev. Glede na velikost in pa videz so študentska stanovanja prek univerze precej draga v primerjavi z drugimi, je pa res, da univerza vse uredi že vnaprej (internet, elektrika, pogodba, plačevanje itd.). Študentje tu velikokrat živijo v kolektivih, ki so dobra alternativa študentskih domov. Lahko rečem, da s trenutno Erasmus štipendijo lahko pokrijete približno stanovanje in pa hrano v trgovini, tako da boste potrebovali nekaj lastnih prihrankov. Hrana je dražja kot v Sloveniji, vendar če znate kuhati in ne jeste veliko zunaj, ne bo problema. Prav tako imajo na univerzi veliko restavracij in kavarn, kjer so cene nižje kot v restavracijah v mestu. Kar se tiče restavracij in pa barov, obrok s kavo hitro nanese okoli 15 evrov. Pivo (zunaj) stane okoli 6 ali 7 evrov, hrana pa okoli 10 evrov. Sama sem poleg štipendije imela nekaj prihrankov, pozneje pa sem tukaj tudi našla delo, tako da ni bilo problemov. Lansko leto sem se še malo lovila glede cen in pa primerjav, kje kupovati, vendar se čez čas človek bolje znajde in navadi, prav tako pa dobite tudi razne popuste in zastonj obroke prek dejavnosti, ki so organizirane na univerzi. Javni prevoz je precej drag, vendar pa je tu vse dosegljivo s kolesom in je tudi najbolj razširjeno prevozno sredstvo (ja, tudi pri -20 °C se da ☺). Tudi peš ni nobenih problemov, saj je vse zelo blizu.

Sama Umea je zelo lepo, čisto, zeleno, mirno mesto. Je bolj majhno, vendar se vedno da kaj početi. Tudi za tuje študente univerza organizira nešteto druženj in pa dejavnosti, ki so res zabavne in odprte, tako da lahko spoznate veliko prijetnih ljudi in prijateljev. Tu nas je tudi nekaj nekdanjih erazmovcev, ki smo tukaj obtičali in se tudi preselili sem… tako da se vedno lahko najde tudi nekaj domače družbe. Ljudje so zelo prijazni, vsi govorijo angleško in so vedno pripravljeni pomagati. Če greste v zimskem semestru, bo bolj temno, vendar pa ima tudi tema svoj čar, se pa boste počutili malo čudno. Ta zima ni bila mrzla in precej topla, tako da ni takih skrbi glede mraza. Pomladni semester je zelo prijeten, še posebej ker se dan vedno daljša in je tudi ponoči zelo svetlo, tako da so ljudje vedno zunaj, je ogromno zelenih površin, parkov, gozda. Posebej zanimiva in zabavna so švedska praznovanja, še posebej božiča in pa prvega maja, kjer sonce sveti celih 24 ur.

Vsem ki razmišljajo o izmenjavi, toplo priporočam Umeo, saj je res dobro poskrbljeno za študente z nešteto možnostmi in pa tudi priložnostmi. Sama sem tu že drugo leto in sem res zadovoljna in hvaležna za vse kar mi je ta izmenjava omogočila. Vsi ki se zanimate za Umeo, pa me lahko kontaktirate za kakršna koli vprašanja.

Tina